Predkladacia správa

 	Návrh na uzavretie Dohody o výsadách a imunitách Medzinárodného trestného súdu (New York, 9. 9. 2002) sa predkladá z vlastnej iniciatívy. Jeho potreba vyplýva zo skutočnosti, že SR je zmluvnou stranou Rímskeho štatútu Medzinárodného trestného súdu. Článok 48 ods.1 Rímskeho štatútu stanovuje, že súd požíva na území každého štátu, zmluvnej strany také výsady a imunity, ktoré sú potrebné na splnenie jeho účelu. Zhromaždenie štátov, zmluvných strán Rímskeho štatútu prijalo na svojom prvom zasadnutí 9. septembra 2002 Dohodu o výsadách a imunitách Medzinárodného trestného súdu, ktorá je otvorená na podpis od 10.9.2002 do 30.6.2004 v New Yorku. K 1.3.2003 mala dohoda 25 signatárov (z európskych štátov Rakúsko, Belgicko, Dánsko, Fínsko, Francúzsko, Luxembursko, Maďarsko, Taliansko, Portugalsko, Švajčiarsko, Spojené kráľovstvo VB a SI),  z toho 2 zmluvné štáty (Nórsko, Trinidad a Tobago). Pre nadobudnutie platnosti dohody sa vyžaduje uloženie 10 ratifikačných listín. 

	Predkladanú dohodu považujeme za medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb podľa článku 7 ods. 4 Ústavy SR. Preto po jej podpise bude potrebné vyslovenie súhlasu NR SR s dohodou a ratifikácia prezidentom SR. Zároveň gestor navrhuje, aby vláda odporučila NR SR rozhodnúť podľa článku 86 písm. d) ústavy o tom, že dohoda má prednosť pred zákonmi podľa článku 7 ods. 5 ústavy, keďže ju možno pokladať za medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb. 

	Pri ratifikácii dohody sa navrhuje urobiť vyhlásenie podľa článku 23 dohody, ktoré umožňuje určité obmedzenie výsad a imunít pre osoby, ktoré sú štátnymi občanmi SR alebo majú na území SR trvalý pobyt.

 	Dohoda nebude mať vplyv na štátny rozpočet, rozpočty vyšších územných celkov ani obcí. Dohoda teda nebude mať finančné vplyvy, ekonomické vplyvy, environmentálne vplyvy ani vplyvy na zamestnanosť, preto súčasťou materiálu nie je doložka finančných, ekonomických, environmentálnych vplyvov  a vplyvov na zamestnanosť.

 	Dohoda bola podľa článku 19a Legislatívnych pravidiel vlády prerokovaná dňa 25.3.2003 Legislatívnou radou vlády SR. Pripomienky boli do materiálu zapracované.